ΚΑΝΟΝΙΣΜΟΣ (ΕΟΚ) αριθ. 1859/80 ΤΗΣ ΕΠΙΤΡΟΠΗΣ της 15ης Ιουλίου 1980 περί ενάτης τροποποιήσεως του κανονισμού (ΕΟΚ) αριθ. 1528/78 σχετικά με τις λεπτομέρειες εφαρμογής του καθεστώτος ενισχύσεως για τις αποξηραμένες ζωοτροφές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως αγοράς στον τομέα των αποξηραμένων ζωοτροφών(1), όπως τροποποιήθηκε τελευταία από τον κανονισμό (ΕΟΚ) αριθ. 1370/80(2), και ιδίως το άρθρο 6 παράγραφος 3,

Εκτιμώντας:

ότι το άρθρο 15 του κανονισμού (ΕΟΚ) αριθ. 1528/78 της Επιτροπής(3), όπως τροποποιήθηκε τελευταία από τον κανονισμό (ΕΟΚ) αριθ. 332/80(4), καθόρισε τις ελάχιστες πολιτικές απαιτήσεις τις οποίες οι αποξηραμένες ζωοτροφές που αναφέρονται στο άρθρο 1 του κανονισμού (ΕΟΚ) αριθ. 1117/78 πρέπει να πληρούν προκειμένου να τύχουν της ενισχύσεως, και κυρίως την ελάχιστη περιεκτικότητα σε ολικές ακατέργαστες πρωτεΐνες σε σχέση προς την ξηρά ουσία-

ότι ο κανονισμός (ΕΟΚ) αριθ. 114/80 προσέθεσε στο άρθρο 1 του κανονισμού (ΕΟΚ) αριθ. 1117/78 ορισμένα νέα προϊόντα- ότι, σαν συνέπεια, είναι αναγκαίο να συμπληρωθεί το άρθρο 15 του κανονισμού (ΕΟΚ) αριθ. 1528/78, ορίζοντας την ελάχιστη περιεκτικότητα σε ολικές ακατέργαστες πρωτεΐνες αυτών των προϊόντων- ότι η προσθήκη των αναφερομένων νέων προϊόντων προϋποθέτει προσαρμογή ορισμένων άλλων διατάξεων στον κανονισμό (ΕΟΚ) αριθ. 1528/78-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1528/78 τροποποιείται ως ακολούθως:

1. Το άρθρο 15 παράγραφος 3 αντικαθίσταται από το ακόλουθο κείμενο:

"3. Η ελάχιστη περιεκτικότητα σε ολικές ακατέργαστες πρωτεΐνες σε σχέση προς την ξηρά ουσία που αναφέρεται στο άρθρο 5 υπό β) του κανονισμού (ΕΟΚ) αριθ. 1417/78, από την περίοδο εμπορίας 1979/80, καθορίζεται σε:

- 8% για προϊόντα που αναφέρονται στο άρθρο 1 υπό α) του κανονισμού (ΕΟΚ) αριθ. 1117/78,

- 14% για τα προϊόντα που αναφέρονται στο άρθρο 1 υπό β) και γ) δεύτερη περίπτωση του κανονισμού (ΕΟΚ) αριθ. 1117/78,

- 45% για τα προϊόντα που αναφέρονται στο άρθρο 1 υπό γ) πρώτη περίπτωση του κανονισμού (ΕΟΚ) αριθ. 1117/78."

2. Το άρθρο 16 παράγραφος 1 τελευταίο εδάφιο αντικαθίσταται από το ακόλουθο κείμενο:

"Για τα προϊόντα που υπάγονται στις κλάσεις και διακρίσεις ex 07.04 B, ex 11.05, ex 12.10 B πρώτη περίπτωση, ex 12.10 B δεύτερη περίπτωση, ex 23.06 Β πρώτη περίπτωση και ex 23.06 B δεύτερη περίπτωση του Κοινού Δασμολογίου, τα οποία αναφέρονται στο άρθρο 1 του κανονισμού (ΕΟΚ) αριθ. 1117/78, τηρείται χωριστή λογιστική αποθήκης."

3. Το άρθρο 18 αντικαθίσταται από το ακόλουθο κείμενο:

"Άρθρο 18

Στην περίπτωση που μία επιχείρηση μεταποιήσεως προβαίνει στην παρασκευή αφ' ενός μεν προϊόντων που λαμβάνονται κατόπιν αφυδατώσεως τα οποία αναφέρονται στο άρθρο 1 υπό β) πρώτη περίπτωση και/ή υπό γ) δεύτερη περίπτωση του κανονισμού (ΕΟΚ) αριθ. 1117/78, αφ' ετέρου δε προϊόντων που αποξηραίνονται και αλέθονται κατ' άλλον τρόπο, τα οποία αναφέρονται στο άρθρο 1 υπό β) δεύτερη περίπτωση του εν λόγω κανονισμού:

- τα αφυδατωμένα προϊόντα πρέπει να παρασκευάζονται σε διαφορετικούς χώρους ή εγκαταστάσεις διαφορετικές από εκείνες όπου παρασκευάζονται προϊόντα τα οποία αποξηραίνονται ή αλέθονται κατ' άλλον τρόπο,

- προϊόντα που λαμβάνονται από τις δύο διαδικασίες παρασκευής πρέπει να αποθηκεύονται σε διαφορετικούς χώρους,

- απαγορεύεται η ανάμιξη, στο πλαίσιο της επιχειρήσεως ενός προϊόντος της μιας κατηγορίας, με προϊόν της άλλης κατηγορίας."

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 15 Ιουλίου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 142 της 30.5.1978, σ. 1.

(2) ΕΕ αριθ. Ν 140 της 5.6.1980, σ. 32.

(3) ΕΕ αριθ. Ν 179 της 1.7.1978, σ. 10.

(4) ΕΕ αριθ. Ν 37 της 14.2.1980, σ. 11.